Cu doar două săptămâni înaintea alegerilor a început să planeze o serie de acuzații asupra procesului de vot. În mod normal, alegerile sunt supravegheate de reprezentanții tuturor formațiunilor politice. Singurul partid fără reprezentanți în secțiile de vot este REPER. „În mod evident, suntem afectați, nemaiavând reprezentanți care să asigure numărătoarea corectă. Asta are un impact esențial atunci când numărătoarea va fi esențială, scorul fiind foarte strâns”, susține Andrei Lupu, deputat REPER.
Cu doar puțin înainte de alegeri, în spațiul public, a apărut un scandal legat de scrutinul din 9 iunie. Potrivit legii, votarea ar trebui să fie supravegheată de reprezentanții tuturor formațiunilor politice.
Cristian Ghinea, coordonator al departamentului de politici publice USR, a lansat în spațiul public faptul că există premisele de fraudare a alegerilor locale.
„PSD și PNL au schimbat ceva la legislația electorală pentru 9 iunie: a apărut un nou grup/partid care poate avea delegați în secțiile de votare: grupul minorităților naționale.
Ăsta nu e partid, e un grup parlamentar. Care brusc “găseşte” 19.000 de oameni plătiți de stat să stea în secții. V-ați prins? Peste tot în țară, delegații ”minorităților” naționale sunt… pesediști”, a precizat Ghinea.
REPER singura formațiune fără reprezentanți în secțiile de vot. Andrei Lupu, deputat REPER: „Am contestat imediat această măsură”
„Modificarea regulilor privind prezența în secțiile de vot s-a făcut peste noapte, la propriu, cu câteva ore înainte de declanșarea alegerilor în martie. Atunci Guvernul a adoptat tot o ordonanță prin care a schimbat o mică formulare, aparent insignifiantă, din reglementarea anterioară în așa mod încât singurul partid care a fost direct afectat a fost REPER.
Am contestat imediat această măsură, judecătorii de la Înalta Curte de Casație și Justiție ne-au dat dreptate, procurorii de la Parchetul General, la fel. Am avut deja un termen în fața CCR, iar cei de la CCR au fost divizați ca opinii. Mai avem încă un termen, dar din păcate mi-e teamă că va fi prea târziu.
În mod evident, suntem afectați, nemaiavând reprezentanți care să asigure numărătoarea corectă. Asta are un impact esențial atunci când numărătoarea va fi esențială, scorul fiind foarte strâns.
Spre exemplu, REPER, conform sondajelor actuale, mai are nevoie de doar câteva zeci de mii de voturi pentru a câștiga doi reprezentanți în cadrul Parlamentului European. La fel, în Ploiești, candidatul independent susținut de REPER, Mihai Polițeanu, are nevoie de 1-2 mii de voturi pentru a câștiga cursa.
Singura soluție pentru a preveni eventualele abuzuri la numărarea voturilor este să ne bazăm pe cetățeni. Parafrazând, nu pot unii fura (la vot) cât pot cetățenii vota”, a precizat Andrei Lupu, deputat REPER.